Oznámenie Komisie

o podpore západnému Balkánu v boji proti ochoreniu COVID-19 a pri obnove v období po pandémii

I.Úvod

Západný Balkán je neoddeliteľnou súčasťou Európy a geostrategickou prioritou Európskej únie. Európska perspektíva celého regiónu bola opätovne potvrdená v marci 2020, keď členské štáty schválili návrhy Komisie týkajúce sa posilnenej metodiky procesu pristúpenia a rozhodli sa začať prístupové rokovania s Albánskou republikou a Severomacedónskou republikou. Pre Európsku úniu je mimoriadne dôležité, aby naďalej podporovala stabilitu a prosperitu tohto regiónu a nadväzovala na naše spoločné strategické záujmy.

Hoci aj samotná EÚ je pandémiou ťažko postihnutá, má osobitnú zodpovednosť a záujem stáť na čele globálnej reakcie a poskytovať pomoc partnerom v núdzi, a to najmä vo svojom bezprostrednom susedstve. V rámci svojho medzinárodného úsilia EÚ poskytuje západnému Balkánu zásadnú podporu, ktorá nemá obdobu. EÚ zabezpečuje pre krajiny v regióne finančnú podporu vo výške viac ako 3,3 miliardy EUR na riešenie bezprostrednej krízy v oblasti zdravia a súvisiacich humanitárnych potrieb, ako aj dlhodobejšieho a štrukturálneho vplyvu na ich spoločnosti a hospodárstva. K partnerom zo západného Balkánu pristupuje vzhľadom na ich európsku perspektívu ako k privilegovaným partnerom a poskytuje im prístup k mnohým iniciatívam a nástrojom vyhradeným pre členské štáty EÚ.

Vedúci predstavitelia EÚ a uvedeného regiónu sa 6. mája 2020 stretnú, aby sa zamysleli nad problémami, ktorým spoločne čelia. V snahe pripraviť podklady pre tieto rokovania sa toto oznámenie upriamuje na solidaritu Európskej únie so západným Balkánom pri riešení bezprostredného vplyvu ochorenia COVID-19 a vymedzuje oblasti vzájomnej spolupráce. Počíta s dlhodobejšou podporou EÚ zameranou na oživenie hospodárstva, pričom pripravuje pôdu pre podrobnejší hospodársky a investičný plán pre tento región, ktorý má Komisia predložiť v priebehu tohto roka. Okrem toho počíta s tým, že EÚ bude ďalej intenzívnejšie podporovať európsku perspektívu tohto regiónu a angažovať sa za jej zavŕšenie, pričom bude s ešte väčším nasadením podporovať všetkých partnerov pri vykonávaní nutných zásadných reforiem v oblasti demokracie, právneho štátu a hospodárstva, ako sa predpokladá v posilnenej metodike.

II.Podpora EÚ západnému Balkánu v boji proti ochoreniu COVID-19

V dôsledku šírenia ochorenia COVID-19 partneri zo západného Balkánu takisto aktivovali mechanizmus Únie v oblasti civilnej ochrany (UCPM) a už začali prijímať pomoc od členských a zúčastnených štátov tohto mechanizmu. Srbsko, Severné Macedónsko a Čierna Hora sú ako zúčastnené štáty mechanizmu schopné prispievať do rezervy rescEU a žiadať v rámci nej o podporu, a to aj pokiaľ ide o vytváranie zásob zdravotníckych protiopatrení a zdravotníckeho vybavenia. Medzi osobami repatriovanými do Európy vďaka letom, ktoré sa zorganizovali a spolufinancovali v rámci UCPM, boli aj občania zo západného Balkánu, ktorí uviazli v zahraničí. Orgány civilnej ochrany na západnom Balkáne sa budú aj naďalej zúčastňovať na odbornej príprave, cvičeniach a výmene odborníkov v rámci UCPM. EÚ takisto oceňuje cennú podporu, ktorú západný Balkán poskytol EÚ a svojim bezprostredným susedom, pokiaľ ide o zdravotnícky personál a vybavenie. Ide o ukážku solidarity a základných hodnôt, na ktorých je EÚ postavená.

Vďaka spoločnému návrhu stáleho sekretariátu Dopravného spoločenstva a CEFTA sa zabezpečilo, aby sa koncepcia „zelených jazdných pruhov“ rozšírila na západný Balkán, čím sa zabezpečil rýchly tok základného tovaru v rámci regiónu. Komisia je pripravená úzko zapojiť región do vykonávania svojho „spoločného európskeho plánu na zrušenie opatrení na zamedzenie šírenia COVID-19“. Nielen pokiaľ ide o túto núdzovú situáciu v oblasti zdravia a s ňou súvisiace obmedzenia pohybu tovaru a osôb, ale aj v dlhodobom horizonte je Komisia odhodlaná prispievať k lepšej prepojenosti so západným Balkánom a riešiť štrukturálne prekážky na hraniciach medzi EÚ a západným Balkánom. Komisia vydala aj pokyny k zavádzaniu dočasných cestovných obmedzení týkajúcich sa všetkých ciest, ktoré nie sú nevyhnutné, z tretích krajín do EÚ vrátane riešenia prípadov, keď sú osoby nútené zostať v EÚ dlhšie, než sú oprávnené.